b"\n_START_ARTICLE_\nEratosthenes' sil\n_START_PARAGRAPH_\nEratosthenes' sil er en enkel og gammel algoritme for \xc3\xa5 finne alle primtall opp til et spesifikt naturlig tall. Metoden var forgjengeren til den noe nyere Atkins sil, som er raskere, men mye mer kompleks._NEWLINE_Metoden ble utviklet av Eratosthenes, en gresk matematiker som levde ca. 200 f.Kr._NEWLINE_Kretsfaktorisering blir ofte brukt p\xc3\xa5 listen over tallene der primtallene skal lukes ut f\xc3\xb8r Eratosthenes' sil blir brukt, for at det skal g\xc3\xa5 raskere.\n_START_SECTION_\nEksempel\n_START_PARAGRAPH_\nFor \xc3\xa5 finne alle primtall mindre enn eller lik 30 g\xc3\xa5r man frem som f\xc3\xb8lger:_NEWLINE_Lag f\xc3\xb8rst en liste over heltall fra 2 til 30:_NEWLINE__NEWLINE_  2  3  4  5  6  7  8  9 10 11 12 13 14 15 16 17 18 19 20 21 22 23 24 25 26 27 28 29 30_NEWLINE__NEWLINE_Stryk ut (sil ut) multipler av 2, dette gir:_NEWLINE__NEWLINE_  2  3     5     7     9    11    13    15    17    19    21    23    25    27    29_NEWLINE__NEWLINE_Det f\xc3\xb8rste tallet p\xc3\xa5 listen etter 2 er 3; stryk ut multipler av 3 fra listen, dette gir:_NEWLINE__NEWLINE_  2  3     5     7          11    13          17    19          23    25          29_NEWLINE__NEWLINE_Det f\xc3\xb8rste tallet p\xc3\xa5 listen etter 3 er 5; stryk ut de gjenv\xc3\xa6rende multiplene av 5 fra listen:_NEWLINE__NEWLINE_  2  3     5     7          11    13          17    19          23                29_NEWLINE__NEWLINE_Det f\xc3\xb8rste tallet p\xc3\xa5 listen etter 5 er 7, men kvadratet av 7 er 49, som er st\xc3\xb8rre enn 30, _NEWLINE_s\xc3\xa5 prosessen er ferdig. Den endelige listen best\xc3\xa5r av alle primtall mindre enn eller lik 30."